ሰልፉን ተከትሎ የተንጸባረቀው ሌላው አደገኛ መንግስታዊ አቋም ህዝበ ሙስሊሙን ከሌላው ማህበረሰም ሆነ ሃገራዊ አጀንዳዎች ነጥሎ ለማውጣት ሙከራ መደረጉ ነው። ሁሉም ኢትዮጵያውያን የጋራ የመብት ጥያቄዎቻቸውን አስመልክቶ ያደረጉትን ሰልፍ ምስል በማዛባትና የሙስሊሙን ተሳትፎ ብቻ ነጥሎ በማውጣት ልክ እንደወንጀል መቁጠር፣ ሙስሊሙ በአገሪቱ ጉዳይ እንደማያገባውም ሆነ ሌሎች በሙስሊሙ ጉዳይ እንደማያገባቸው አድርጎ መሳል ለህዝቦች ቆሚያለሁ ከሚል መንግስት የማይጠበቅ አሳፋሪ ተግባር ነው። የዜጎቹን ህዝባዊ መስተጋብር ለማቀጨጭ የሚሞክር መንግስት ከፍ ያለ ስህተት እየሰራ መሆኑን ሊገነዘብ ይገባዋል። ህዝበ ሙስሊሙ በውዲቷ አገራችን ኢትዮጵያ ውስጥ ያለውና የነበረው ህዝባዊ መስተጋብር ዛሬ የተጀመረ አይደለም። ከዚህም ሆነ ከቀደሙ መንግስታት የቀደመ ነው። በመሆኑም ኢትዮጵያውያን ሙስሊሞች በአገሪቱ ውስጥ ያለን ህዝባዊ መስተጋብር የትኛውም መንግስት ሊሸልመንም ሆነ ሊነጥቀን የማይችለው የውልደት መብታችን መሆኑን አጠንክረን ልንገልጽ እንወዳለን!
